Ди гум зэи уихункъым
«Адыгэ псалъэ» газетым щылажьэхэм фIыуэ тлъагъу цIыху тхэщIащ. Дыгъуасэ дунейм ехыжащ Гъурыжь Мадинэ Азрэталий и пхъур.
ЦIыхур гуауэкъым къыщIигъэщIыр, зыпэплъэри аракъым, ауэ IэбапIэншэу укъигъанэу, ажалыр уи пащхьэ къохутэ, «пасэщ», «цIыхуфIщ», «и псэугъуэщ» жыпIэкIи узэхимыхыу.
ТхьэмахуитI къудейщ ар зэрысымэджар. ЛэжьапIэм къыщызэIыхьэу сымаджэщым яша Мадинэ дыкъигъэщIэхъуну дигу зи къэкIыххэртэкъым — абы игъэщIэхъуа, зи жагъуэ пщIа дунейм теттэкъыми, дыпэплъэрт, «фызгъэгужьея си гугъэщ, къысхуэвгъэгъу» жиIэу къытхыхьэжыну. АрщхьэкIэ и къарур хурикъуакъым.
Мы гъэм илъэс 30 хъуат Мадинэ лэжьэн зэрыщIидзэ-рэ. Езым и ныбжьыр илъэс 47-рэт. 1986 гъэм, илъэс 18-м хыхьа къудейуэ, курьеру лэжьэн щIидзэри, «Адыгэ псалъэ» газетым жэуап зыхь и секретарь IэнатIэм нэсат. А илъэсхэм, зэрылажьэм хуэдэурэ, абы фIы дыдэу къиухащ Къэбэрдей-Балъкъэр къэрал университетымрэ Ростов экономикэмкIэ и къэрал университетымрэ. Мадинэ къыхуагъэфэщащ КъБР-м и дамыгъэ лъапIэ- хэр. Езыр лэжьакIуэшхуэти, КъБР-м и Парламентымрэ Правительствэмрэ абы и цIэр мызэ-мытIэу къраIуащ, ЩIыхь тхылъхэри къратащ.
Сыту хьэлъэ фIыуэ плъагъу, пщIэ зыхуэпщI, гупым и Iуэхур зыгъэкIуатэ, щIэныгъэрэ цIыхугъэрэ зыбгъэдэлъ уи лэжьэгъум къызэримыгъэзэжынум уеувэлIэну…
Ди псэм хуэдэу тлъэгъуа, ныбжьэгъу пэжу диIа ди Мадинэ!
Дыпхуэарэзыщ. Ди гум зэи уихункъым.
«Адыгэ псалъэ» газетым и лэжьакIуэхэр.
КъБР-м Печатымрэ цIыхубэ коммуникацэхэмкIэ и къэрал комитетым, КъБР-м и Журналистхэм я союзым, «Адыгэ псалъэ», «Кабардино-Балкарская правда», «Заман», «Советская молодежь», «Горянка» газетхэм, «Iуащхьэмахуэ», «Литературная Кабардино-Балкария», «Минги Тау», «Нур», «Нюр», «Солнышко» журналхэм я редакцэхэм, «Къэбэрдей-Балъкъэр» къэзыт телекомпанием, «Къэбэрдей-Балъкъэр» къэрал телерадиокомпанием, «Налшык» жылагъуэ радиотелекомпанием, «Къэбэрдей-Балъкъэр» хъыбарегъащIэ агентствэм, «Эльбрус» тхылъ тедзапIэм, «КъБР-м и цIыхубэ хъыбарегъащIэ IуэхущIапIэхэм я лэжьыгъэр къызэзыгъэпэщ комплекс центр» къэрал кIэзонэ IуэхущIапIэм, «Тетраграф» ООО-м я лэжьакIуэхэм гущIыхьэ ящыхъуащ «Адыгэ псалъэ» газетым жэуап зыхь и секретарь Гъурыжь Мадинэ Азрэталий и пхъур игъуэ нэмысу дунейм зэрехыжар икIи абы и Iыхьлыхэмрэ и благъэхэмрэ яхуогузавэ.
Республикэ гъэзетэу «Адыгэ макъэм» иредакцие щылажьэхэрэм гухэкIышхо ащыхъугъ Къэбэртэе-Бэлъкъарым къыщыдэкIырэ гъэзетэу «Адыгэ псалъэм» пшъэдэкIыжь зыхьырэ секретарэу иIэгъэ Гъурыжъ Мадинэ Азрэталый ыпхъур зэрэщмыIэжьыр ыкIи зидунай зыхъожьыгъэм игупсэхэм, Iоф зыдишIагъэхэм афэтхьаусыхэх.
«Черкес хэку» газетым щылажьэхэм гущIыхьэ ин тщыхъуащ «Адыгэ псалъэ» газетым жэуап зыхь и секретарь, илъэс щэщIкIэ лъэпкъ журналистикэм и гуащIэ хуэзыгъэтIылъа Гъурыжь Мадинэ Азрэталий и пхъур пасэу дунейм зэрехыжар икIи къыдалъхуахэм, lыхьлыхэм, лъэпкъым дахуощыгъуэ.
